FOKAL - ACTUALITES: Bibliyotèk "Monique Calixte" rete fidèl
Prèske yon mwa apre "BMC" relouvri, li rive bay tout sèvis li yo a piblik la. Sèvis prete liv la demare madi 15 fevriye a, yon fason pou satisfè atant yo, jèn yo te motive anpil pou tounen frekante bibliyotèk la.Timoun ki genyen jiska 10 lane yo gentan patisipe nan plizyè animasyon nou prepare pou yo chak samdi maten. Depi jounen 21 janvye a nou akeyi plis pase 150 jèn ak timoun chak jou, ladan yo 24 nouvo manb toujou pou yon jounen. Sibè kafe a bò kote pa li gentan akeyi 153 moun sa ki bay 12 moun pa jou. Aktyèlman, lektè yo kapab ale sou entènèt nan espas "Harold Courlander" a tou ak 2 òdinatè ki plase pou sa. Nou deja konte plis pase 10 moun chak jou ki vizite sit entènèt ki bay enfòmasyon sou peyi Etazini ak travay yo fè nan plizyè peyi. Pou sa ki konsène konsiltasyon « dokiman odyo-vizyèl » la, li plis pase yon santèn moun.
Tout ansyen lektè bibliyotèk la ak medyatèk Enstiti fransè Dayiti a benefisye 6 mwa renouvèlman gratis. Nou gentan enskri 40 ansyen lektè medyatèk la. Pou sila yo ki pa depase 22 lane, ki te nan klèb lekti medyatèk la, yo kapab tou antre nan klèb lekti "BMC" a. Li genyen plis pase yon ventèn jèn ki reyini chak vandredi apre midi pou diskite sou literati ak anpil lòt bagay. Yon lòt kote, lektè nou yo kapab enskri nan klèb “konvèzasyon anglè” a, li reyini chak vandredi, deja genyen 40 manb ladan l.
"Joseph Méléance" Bibliyotèk "Monique Calixte"